Covid-19-statistieke: Meer as 11,3 miljoen ten volle ingeënt(Argieffoto: Unsplash) Altesame 520 nuwe gevalle van Covid-19 is in Suid-Afrika bevestig, nadat 591 bykomende gevalle ŉ dag tevore aangemeld is. Die algehele getal laboratoriumbevestigde gevalle staan in hierdie stadium op 2 918 366 en 2 810 316 mense het reeds van die siekte herstel. Die Nasionale Instituut vir Oordraagbare Siektes (Nios) sê nog 81 sterftes is bevestig, wat die sterftesyfer op 88 835 te staan bring. Nes ŉ dag tevore is die meeste nuwe gevalle steeds in KwaZulu-Natal (19%), gevolg deur die Wes-Kaap (17%), Gauteng en die Noord-Kaap (14% elk), die Vrystaat (13%), Noordwes (8%), die Oos-Kaap (7%), Mpumalanga (6%) en Limpopo (2%). Nuwe gevalle per provinsie: Net 1,6% van koronavirustoetse wat gedoen word, is positief en altesame 31 913 toetse is sedert ŉ dag tevore gedoen. Nog 62 mense is in hospitale vir behandeling van Covid-19 opgeneem en in hierdie stadium is 4 413 mense landwyd in hospitale weens die virus. Altesame 201 666 dosisse entstof is Donderdag toegedien en volgens die departement van gesondheid is meer as 14,5 miljoen mense reeds teen die virus ingeënt. Dit is sowat 36% van Suid-Afrika se algehele volwasse bevolking. Meer as 11,3 miljoen mense is reeds ten volle ingeënt.